Deși municipalitatea nu a comunicat încă oficial reluarea lucrărilor care ar fi trebuit finalizate conform contractului la mijlocul lunii decembrie a anului trecut, pe siteul oficial al Primăriei, Ploiești City App, a fost publicat un anunț din al TCE, care informează că vor fi scurtate traseele troleibuzelor 44 și 202, "urmare a reluării lucrărilor de asfaltare pe Bulevardul Independenței din Ploiești."
TCE: "Începând cu data de 28.03.2024, ora 5.00, traseele de troleibuze 44 și 202 vor avea ruta scurtată până la Hale Coreco, din cauza începerii lucrărilor de finalizare a asfaltării pe Bulevardul Independenței.
Pe durata lucrărilor respective, pe strada Vasile Milea se repune în funcțiune, cu caracter temporar, stația denumită "Parc Toma Socolescu", care va fi folosită de către troleibuze pentru debarcare în centrul civic."
Reamintim că asfaltarea Bulevardului Independenței ar fi trebuit finalizată în luna decembrie a anului trecut, însă lipsa banilor pentru achitarea contractului a dus la sistarea lucrărilor, înainte de a fi turnat și ultimul strat de asfalt, cel de uzură.
Timp de trei luni, șoferii au fost nevoiți să circule pe un bulevard cu denivelări și guri de canal peste nivelul carosabilului.